اسٹیل کی وزارت
اسٹیل پلانٹس جوباضابطہ طور پر چار ہزار میٹرک ٹن سے زیادہ رقیق طبی آکسیجن یومیہ بنیاد پر فراہم کررہے تھے اب کل یہ مقدار 4435 میٹرک ٹن تک پہنچ گئی ہے
پٹرولیم اوراسٹیل کے شعبے کی کمپنیاں، کووڈ کیئر مراکز پر آکسیجن سے لیس 12000 بستروں کی سہولت فراہم کررہی ہیں
نئی دہلی 18مئی 2021: پورے ملک میں سرکاری کے ساتھ ساتھ پرائیویٹ شعبوں سے تعلق رکھنے والے اسٹیل کے پلانٹس بھی ملک کو، زندگی بچانے والی رقیق طبی آکسیجن  باضابطہ طور پر فراہم کررہے ہیں۔ اسٹیل، پٹرولیم اور قدرتی گیس کے محکموں کے وزیر جناب دھرمیندر پردھان کی رہنمائی میں ان کمپنیوں نے کووڈ-19 عالمی وبا سے نمٹنے اور لوگوں کو راحت پہنچانے کی غرض سے بہت سے اقدامات کئے ہیں۔
پٹرولیم کے شعبے کے ہمراہ یہ کمپنیاں ملک کی رقیق طبی آکسیجن کی کل ضروریات کا ایک بڑا حصہ فراہم کررہی ہیں جو فی الحال تقریبا 10 ہزار میٹرک ٹن یومیہ ہے۔ اسٹیل پلانٹس نے یکم اپریل کو سپلائی کی گئی 538 میٹرک ٹن رقیق طبی آکسیجن کی مقدار کو بڑھا کر اب چار ہزار میٹرک ٹن یومیہ سے زیادہ کردیا ہے۔ 17 مئی کو انہوں نے 4435 میٹرک ٹن ایل ایم او سپلائی کی جبکہ 16؍مئی کو 4314 میٹرک ٹن ایل ایم او سپلائی کی گئی تھی۔ ان میں سیل سے 1485 میٹرک ٹن آکسیجن،آر آئی این ایل سے 158 میٹرک ٹن، ٹاٹا سے 1154 میٹرک ٹن، اے ایم این ایس سے 238 میٹرک ٹن، جے ایس ڈبلیو سے 1162 میٹرک ٹن رقیق طبی آکسیجن اور بقیہ آکسیجن دیگر اسٹیل پلانٹس نےسپلائی کی ہے۔ اسٹیل پلانٹس نے یومیہ آکسیجن تیار کرنے سے متعلق اپنی صلاحیت میں اضافہ کیا ہے، ان میں رقیق نائٹروجن اور ارگون تیار کرنے کی صلاحیت کو منتقل کرکے ایل ایم او کی اضافی مقدار تیار کرنا شامل ہے۔ انہوں نے ایل ایم او کی تیاری میں اضافہ کرنے کے مقصد سے گیس سے متعلق آکسیجن کا استعمال بھی کم کردیا ہے۔
پٹرولیم کے شعبے کی جانب سے ریلائنس انڈسٹریز لمیٹڈ کی جام نگر ریفائنری، آئی او سی ایل کی پانی پت ریفائنری اور بی پی سی ایل کوچی اور بیناریفائنری کے ذریعہ تقریبا 1150 میٹرک ٹن رقیق طبی آکسیجن یومیہ فراہم کی جارہی ہے۔
اسٹیل پلانٹس اور تیل صاف کرنےوا لے کارخانے یعنی ریفائنریاں ، زندگیاں بچانےوالا صحت سے متعلق ابھرتے ہوئے چیلنجوں سے نمٹنے کی غرض سے بہتر طور پر تیار رہنے کے لئے ہر ممکن اقدامات کررہی ہے۔ اہم نگہداشت او رہنگامی حالات کے لئے حفظان صحت کے بنیادی ڈھانچے کو مستحکم کرنے کے مقصد سے ، پٹرولیم اور اسٹیل کے شعبے کی کمپنیاں، پورے ملک میں جنگی پیمانے پر کووڈ کے علاج سے متعلق بڑے عارضی مراکز پر آکسیجن سے لیس 12000 بستروں کی سہولت فراہم کررہی ہے۔ اسٹیل کا شعبہ پورے ملک میں آکسیجن سے لیس 8500 بستر قائم کررہا ہے۔ جہاں ان کے پلانٹس میں تیار کی گئی گیس سے بنی آکسیجن کا استعمال کیا جائے گا۔ اس عمل کی بدولت طویل فاصلے سے رقیق طبی آکسیجن کی نقل وحمل سے متعلق مشکلات دور ہوجائیں گی۔ پٹرولیم کے شعبے کی سہولیات کے تحت بی پی سی ایل بینا ریفائنری، آئی او سی پانی پت ریفائنری، بی پی سی ایل کوچی ریفائنری، ایچ ایم ای ایل بھٹنڈاریفائنری اور سی پی سی ایل چنئی ریفائنری میں اس قسم کے اسپتال قائم کئےجارہےہیں۔ حال ہی میں کوچی کے نزدیک کووڈ کے مرکز اورپانی پت ریفائنری اور حسار کے مقام پر اسٹیل پلانٹس میں کووڈ کے علاج کے مراکز میں کام کاج شروع ہوگیا ہے۔
کووڈ-19 کی دوسری لہر کے دوران آکسیجن کی قلت پر قابو پانے میں ملک کی مدد کرنے کی غرض سے او این جی سی کو ایک لاکھ آکسیجن کنسنٹریٹرس کی خریداری کی ذمہ داری سونپی گئی ہے اور فراہمی کا یہ عمل اسی ہفتہ شروع ہوجانے کا امکان ہے جبکہ پوری کھیپ اگلے مہینہ کے آخر تک پہنچ جائے گی۔ اس کے علاوہ ملک میں ہی اس کی تیاری کی صلاحیت میں اضافہ کرنے کے مقصد سے، ملک میں انہیں تیار کرنے والے مینوفیکچررس کو آکسیجن کنسن ٹریٹرس کے 40000 یونٹوں کے آرڈر دے دیئے گئے ہیں۔
تیل اور گیس سے متعلق سرکاری ملکیت کے کاروباری اداروں  کے ذریعہ اس سلسلے میں کئے گئے دیگر اقدامات میں بہت کم وقت میں زیادہ تعداد میں سلینڈروں کوبھرنے کے لئے زیادہ صلاحیت والے آکسیجن کمپریشرس کی خریداری، رقیق آکسیجن کی درآمدات، اور ٹینکروں اور آئی ایس او کنٹینرس کے ذریعہ رقیق آکسیجن کی نقل و حمل کے لئے متعلقہ ساز وسامان کی مدد شامل ہیں۔ ایل ایم او کی دستیابی اور اس کی تقسیم کے عمل کو تقویت فراہم کرنے کی غرض سے پٹرولیم اور قدرتی گیس کی وزارت کے پی ایس یوز، پورے ملک میں اسپتالوں میں 100 سے زیادہ پی ایس اے آکسیجن تیارکرنے والے پلانٹس قائم کررہے ہیں۔